Razgovor ugodni/Pisma od Plavše arambaše


Pisma od Plavše arambaše

 Malena se četa podignula
od Primorja, mista kamenoga,
prid četom je Plavša arambaša,
silni uskok ispod Imotskoga.

 Kad je bio na Primorske stine,
družini je Plavša besidio:
“Družinice, mila braćo moja,
prid nami je Trnovac vodica:

 da mi hladnu vodu opsidnemo,
prija nego zabili zorica!
Da ako nam Bog i srića dade,
ter izađu Vrgorčani Turci

 i prid njima Dizdarević Mujo,
na vodi će abdest uzimati,
a mi ćemo udrit iz busije,
sve ćemo ih pod mač okrenuti.”

 Što rekoše, ono učiniše:
prija zore vodu opsidoše
Kada li je zora zabilila,
al to ide četa Vrgorčana

 i prid njima Dizdarević Mujo,
ter družini Mujo besiđaše:
“Poslušajte, moji vitezovi!
Danas nam se dobar šićar kaže.

 Ovde ćemo abdest uzimati
i hladne se vodice napiti,
da ako nam Bog i srića dade,
ter izađe četa od Primorja

 i prid njome Plavša arambaša,
koji nam je puno dodijao
i junačkih glava odsikao,
a još veće roblje pohvatao!”

 Al ga Plavša sluša iz gorice
ter zavika iza svega glasa:
“Evo sam ti, Dizdarević Mujo!
Dočekaj me, ako ti je drago!”

 Na Turke su skladno udarili,
sve izgibe, nitko ne uteče,
već delija Dizdarević Mujo,
biži momče k Vrgorcu bilomu.

 Za njim trče Plavša arambaša
ter je njemu tiho besidio:
“Stan, počekaj, Dizdarević Mujo,
nisi meni danas utekao!”

 Ali mu je Mujo govorio:
“Vira moja, Plavša arambaša,
ti me danas uhvatiti nećeš,
jer me nije groznica hvatala!”

 Kad je Plavša njega razumio,
side junak na stini studenoj
ter je Muji lipo besidio:
“Hodi, pobre, sa mnom u Primorje,

 da pijemo vino i rakiju;
siđi malo, da probesidimo.”
Al mu lipo Mujo odgovara:
“Pođi s Bogom, Plavša arambaša!

 Tvoja srića i tvoje junaštvo:
od mene si bolje uranio,
imaš s čime doći u Primorje
noseć glave mojih vitezova,

 al kako će Dizdarević Mujo
i brez puške i brez sablje britke
i brez moje braće Vrgorčana
doći gradu mojemu Vrgorcu?”

 Ovo je silni junak bio rata bečkoga, koji uskoči iz Imotskoga u Primorje, a kada se mir učini, otiđe u Cetinu i onde se nastani.

Razgovor ugodni naroda slovinskoga